**ПУБЛИЧНА ПОКАНА за участие в конкурсна процедура за избор на членове на Управителния съвет на „Електроенергиен системен оператор” ЕАД , ЕИК 175201304**

На основание чл. 21, ал. 1 от Закона за публичните предприятия (ЗПП), чл. 37, ал. 3 от Правилника за прилагане на ЗПП и §3, ал. 4 от Преходните и заключителните разпоредби на ЗПП, Надзорният съвет на „Електроенергиен системен оператор” ЕАД ОБЯВЯВА конкурс за избор на трима членове на Управителния съвет на дружеството.

**I. Изисквания за членовете на Управителния съвет на ЕСО ЕАД:**

1. За член на Управителния съвет на ЕСО ЕАД може да бъде избран кандидат, който отговаря на всички изисквания, предвидени в относимите нормативни актове и устава на дружеството, в това число:

1.1. е български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария.

1.2. има завършено висше образование с образователно-квалификационна степен „магистър" по една от следните професионални области: „Социални, стопански и правни науки" или „Технически науки" или „Хуманитарни науки“ или „Сигурност и отбрана“, съгласно Класификатор на областите на висше образование и професионалните направления, с професионално направление - икономика, финанси, счетоводство и контрол, право, енергетика, строителство, инженерство и други;

1.3. има най-малко 5 години професионален опит по съответната специалност/специалности от професионално направление по т. 1 или не по-малко от пет години на ръководна позиция или като член на орган за управление или контрол на публично предприятие или търговско дружество;

1.4. не е поставено под запрещение;

1.5. не е осъждано за престъпление от общ характер, включително лишено с присъда или с административно наказание от правото да заема материално-отчетническа длъжност;

1.6. не е лишено от правото да заема съответната длъжност;

1.7. не е обявен в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

1.8. не е бил член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

1.9. не е съпруг/съпруга или лице във фактическо съжителство, роднина по права линия, по съребрена линия - до четвърта степен включително, и по сватовство - до трета степен включително, на управител или член на колективен орган за управление и контрол на същото публично предприятие;

1.10. не заема висша публична длъжност по чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество, не е член на политически кабинет и секретар на община;

1.11. не извършва търговски сделки от свое или от чуждо име, сходни с дейността на “Електроенергиен системен оператор” ЕАД;

1.12. не е съдружник в събирателни, в командитни дружества и в дружества с ограничена отговорност, сходни с дейността на “Електроенергиен системен оператор” ЕАД;

1.13. не е управител или член на изпълнителен или контролен орган на друго публично предприятие;

1.14. не е управител или член на изпълнителен или контролен орган на търговско дружество с държавно участие в капитала или свързано лице с управител или член на изпълнителен или контролен орган на търговско дружество с държавно участие в капитала;

1.15. не дължи публични вземания на държавата или община;

1.16. не заемат професионален пост или отговорна длъжност, нямат икономически интереси или делови отношения, пряко или непряко, с която и да е друга част от вертикално интегрираното предприятие или с негови акционери, притежаващи контролен пакет от акции;

1.17. нямат интереси или не получават финансови облаги, пряко или непряко, от която и да е част от вертикално интегрираното предприятие.

2.1. Двама от избраните кандидати, освен да отговарят на изискванията по т. 1, следва да бъдат и лица, които в срок три години преди назначаването си не са заемали професионален пост или отговорна длъжност, не са имали интереси или делови отношения, пряко или непряко, с вертикално интегрираното предприятие или с която и да е част от него, различна от оператора на преносната мрежа, или с негови акционери, притежаващи контролен пакет от акции.

2.2. Един от избраните кандидати, освен да отговаря на изискванията по т. 1, следва да бъде и лице, което за период най-малко 6 месеца преди назначаването си не е упражнявало управленска или друга подобна дейност във вертикално интегрираното предприятие.

Доколкото изискванията на т. 2.1. са по-рестриктивни, ако кандидат отговаря на същите, се приема, че покрива и изискванията на т.2.2.

**II. Необходими документи за участие в конкурса:**

1. Заявление за участие по образец - Приложение № 1;

2. Декларация по образец за удостоверяване липсата/наличието на обстоятелствата по т. 1.1-1.9 – Приложение № 2;

3. Декларация за обстоятелствата по т. 1.10-1.17, 2.1 и 2.2. – Приложение № 3.

4. Автобиография;

5. Копия от документи за завършено висше образование, придобитата образователноквалификационна степен, допълнителна квалификация и правоспособност;

6. Копия от документите, удостоверяващи продължителността на професионалния опит (трудова, служебна или осигурителна книжка или друг документ, удостоверяващ професионален опит);

7. Копия от свидетелства, сертификати, удостоверения, референции и от други документи, с които кандидатът би могъл да докаже, че притежава умения и компетенции в областта на стратегическото планиране или в областта на оперативното управление, както и по отношение на други дейности, свързани с ефективното управление на предприятия.

8. Концепция за развитие на дружеството и приноса на кандидата към неговото управление. Концепцията следва да бъде разработена с точно и ясно формулирани приоритети за управлението на дружеството, посочване на управленските цели, свързани с предлаганите приоритети, както и конкретните мерки и действия, с реализацията на които ще бъдат постигнати заложените цели. Концепцията следва да бъде разработена с дългосрочна визия за развитие на публичното предприятие и с 5 (пет) годишен хоризонт на управление (в обем до 10 страници), като следва да покаже умението на кандидата точно и ясно да анализира пазарното позициониране на публичното предприятие, да дефинира силните и слабите страни, възможностите и заплахите пред публичното предприятие, да предлага стратегия за бъдещо развитие на публичното предприятие, да структурира средносрочните финансови и нефинансови цели пред публичното предприятие, както и да прогнозира очакваните резултати от дейността на дружеството.

Документите за кандидатстване се подават в запечатан непрозрачен плик с ненарушена цялост и с надпис „За участие в конкурс за избор на членове на Управителния съвет на ЕСО ЕАД”. На плика се отбелязват името на кандидата, адрес за кореспонденция, телефон и/или имейл адрес за връзка.

Срокът за подаване на документите е 10 (десет) календарни дни от деня, следващ датата на публикуване на публичната покана за конкурса на електронната страница на ЕСО ЕАД. Документите се подават лично от всеки кандидат или чрез упълномощено от кандидата лице с пълномощно с нотариална заверка на подписа, всеки работен ден от 8:00 ч. до 17:00 ч., в деловодството на Централно управление на ЕСО ЕАД с адрес: гр. София, ул. „Цар Борис III" № 201.

**III. Начин на провеждане на конкурса:**

Конкурсът ще се проведе на три етапа:

**Първи етап:** **Преценка за допустимост.** Същата ще се извърши въз основа на представените от кандидатите документи и публично достъпната информация за тях. До участие в конкурса се допускат кандидати, които отговарят на изискванията по т. 1.1 – 1.9.

**Втори етап:** **Оценяване на концепциите на допуснатите кандидати.**

На оценяване ще бъдат подложени единствено концепциите на кандидатите, които въз основа на първия етап на процедурата са допуснати до участие в конкурса.

Оценяването на концепциите се извършва съгласно Методика, одобрена от Надзорния съвет на ЕСО ЕАД, представляваща Приложение № 4 към настоящата публична покана (Методика/та).

Списък на допуснатите и недопуснатите кандидати и оценките на концепциите на допуснатите кандидати се публикуват на интернет страницата на ЕСО ЕАД в срок до 7 (седем) дни от изтичане на срока за подаване на документи за участие в конкурса.

**Трети етап: Интервю.** Кандидатите, получили оценка от втория етап на конкурсната процедура не по-ниска от добър (4.00) се допускат до интервю. Интервюто се провежда в дата и час, посочени с съобщението за оценките на концепциите на допуснатите кандидати.

Интервюто се провежда в сградата на ЕСО ЕАД с адрес: гр. София, ул. „Цар Борис III" № 201.

При удостоверена с писмени доказателства обективна невъзможност на кандидата да присъства лично в посочения ден и час, интервюто може да бъде проведено от разстояние, чрез видеоконферентна връзка, за което кандидатът се уведомява посредством съобщение на интернет страницата на ЕСО ЕАД. Интервюто посредством технически средства се провежда в същия ден, в който ще бъдат проведени присъствените интервюта. Отказът на кандидата за провеждане на интервю посредством технически средства ще се счита за отказ от по-нататъшното участие в конкурсната процедура. Задължение на кандидата е да осигури технически средства за провеждане на интервюто.

Интервюто включва:

* въпроси по представената концепция;
* въпроси, свързани със спецификата и основните характеристики на отрасъла и в частност на ЕСО ЕАД;
* въпроси, свързани са правомощията, отговорностите и компетенциите на органите на управление на дружеството, както и на нормативната уредба, касаеща дейността на търговското дружество;
* представяне на способността на кандидата да дефинира проблеми, да ги анализира и да предлага алтернативни подходи за тяхното разрешаване;
* представяне на способността на кандидата да планира, анализира и взима управленски решения, насочени към постигане на стратегическите цели, заложени в представената концепция за развитие на публичното предприятие;
* представяне на личните управленски качества на кандидата, свързани с наличие на административни, професионални и делови качества и др.

Оценяването на представянето на участниците на проведеното интервю се извършва съгласно Методиката, одобрена от Надзорния съвет на ЕСО ЕАД.

За допуснати до участие в крайното класиране ще се считат кандидатите, получили оценка от устната част на конкурсната процедура (третия етап) не по-ниска от добър (4.00).

Оценките на кандидатите от устната част на конкурсната процедура и списък на допуснатите до крайно класиране кандидати се публикуват на интернет страницата на ЕСО ЕАД.

**IV. Крайно класиране и гласуване:**

Крайното класиране се извършва въз основа на оценките, получени от допуснатите кандидати във втория и третия етап на конкурсната процедура, съгласно Методиката.

Крайното класиране се публикува на интернет страницата на ЕСО ЕАД.

Надзорния съвет на ЕСО ЕАД ще проведе гласуване за избор на кандидатите, за които не са налице обстоятелства, несъвместими със заемане на позицията (преценка на обстоятелствата по т. 1.10-1.17, 2.1 и 2.2) и които са получили най-високи резултати от конкурса.

Независимо от получения резултат, Надзорният съвет може да откаже да избере кандидат, който не се ползва в публичното пространство и професионалните среди с добра репутация. В тези случаи отказът следва да се мотивира.

Решенията на Надзорния съвет на ЕСО ЕАД за избор на членове на Управителния съвет пораждат действие по реда на чл. 81д, ал. 3 от Закона за енергетиката.

***Приложения:***

*1. Образец на Заявление за участие в конкурса;*

*2. Образец на Декларация за обстоятелствата по т. 1.1-1.9;*

*3. Образец на Декларация за обстоятелствата по т. 1.10-1.17, 2.1 и 2.2;*

*4. Методика, одобрена от Надзорния съвет на ЕСО ЕАД;*

*5. Информация за ЕСО ЕАД.*